Israelienii de la Nofar Energy vor construi în viitorul apropiat cel mai mare parc fotovoltaic din România. Unde va fi amplasat acesta și cât costă întregul proiect, aflați în rândurile următoare.
Nofar Energy a primit autorizație pentru proiectul de construire a ceea ce va fi cel mai mare parc fotovoltaic din România, amplasat în satul Vadu Stanchii din județul Dâmbovița.
Firma românească care a pregătit și deține proiectul a fost achiziționată anul trecut de către Nofar Energy de la dezvoltatorul imobiliar Portland Trust al omului de afaceri Robert Neale.
Parcul fotovoltaic va fi amplasat la circa 60 de kilometri distanță de Târgoviște. Potrivit informațiilor, va avea o putere instalată totală de peste 250 MW. Atunci când va fi funcțional, va fi cel mai mare de acest tip din țara noastră.
Proiectul este unul foarte mare, iar cei care se ocupă de el l-au împărțit în 6 zone. Pentru fiecare dintre acestea a fost nevoie de documentații urbanistice și de mediu separat de la autoritățile competente de resort. Parcul fotovoltaic se va întinde pe o suprafață de 290 de hectare.
În prezent, cel mai mare parc fotovoltaic din țara noastră este amplasat la Rătești în județul Argeș și dezvoltă 155 MW. A fost inaugurat în toamna anului trecut de către aceeași firmă, Nofar Energy, alături de Ecoenergy. Proiecutl a fost achiziționat în anul 2021, tot de la Portland Trust.
Nofar Energy așteaptă aprobare din partea BERD pentru contractarea unui credit de circa 55 milioane de euro. Suma de bani va fi folosită pentru construirea a două parcuri fotovoltaice cu o putere cumulată de 315 MW. Cele două ar urma să fie amplasate în Ghimpați și Iepurești, județul Giurgiu.
De asemenea, în momentul de față se află în stagiul de elaborare și autorizare mai multe proiecte, mult mai mari decât 250 MW. Printre ele se numără și cel de 1.000 MW, dezvoltat în județul Arad de către Rezolv Energy și Monsson.